作者:駱賓王
標題:敘寄員半千
內容:薄宦三河道，自負十餘年。不應驚若厲，只為直如弦。坐曆山川險，籲嗟陵穀遷。長吟空抱膝，短翮詎沖天。魂歸滄海上，望斷白雲前。釣名勞拾紫，隱跡自談玄。不學多能聖，徒思鴻寶仙。斯志良難已，此道豈徒然。嗟為刀筆吏，恥從繩墨牽。岐路情雖狎，人倫地本偏。長揖謝時事，獨往訪林泉。寄言二三子，生死不來旋。